LUISTER: Die towermag van vriendelikheid | Netwerk24
Leer in ’n ander Suid-Afrikaanse taal hoe om te sê: “Jy lyk mooi vandag.” Sê dit links en regs vir vreemde mense. Sê dit selfs vir mense wat nie mooi is nie, dit sal hulle laat glimlag en dan gaan hulle outomaties mooier lyk. (In Xhosa is dit: “Umhle namhlanje.”)
Koop ’n sakkie appels, hou dit op jou motor se passasiersitplek en deel dit aan bedelaars by verkeersligte uit. Nie almal gaan dit waardeer nie, maar soms gaan ’n bedelaar so breed vir daardie appel glimlag dat dit gaan lyk asof hul tande uit hul mond kan val.
Gee vir ’n kelner ’n groter tip as wat jy hoef. Die meeste kelners is nie ryk mense nie. As jy kan bekostig om uit te eet, is die kans goed jou paar rand kan hulle meer help as vir jou.
Hang snags ’n handdoek oor jou bad se rand sodat spinnekoppies en ander goggas wat in jou bad val, daarlangs uit kan klim sonder om terug te gly.
Vertel vir die base by jou werk van ’n kollega se harde werk. Dis een ding om jou kollega self vir sy of haar werk te prys, maar dis ’n heel ander ding om hul baas ook daarvan te vertel.
Maak ’n skenking aan ’n stigting wat malaria beveg. Sommige ekonome sê dis waarskynlik die goedkoopste manier om ’n lewe te red.
Wanneer jy met iemand van ’n inbelsentrum praat – veral een van daardie inbelsentrums wat ’n mens net bel as jy kwaad is, soos jou selfoondiensverskaffer of die verkeersdepartement – komplimenteer hulle op hul vriendelikheid en wens hulle ’n mooi dag toe.
Los ’n briefie onder die ruitveër van ’n vreemdeling se motor. Skryf iets buitensporig opbeurend.
“Daar is geen enkele logiese rede waarom vandag nie die beste dag van jou lewe kan wees nie.”
Gaan laai ’n paar pakke toiletpapier by die nagskuiling af. Almal skenk altyd vir die nagskuiling kos en klere, maar niemand dink ooit daaraan om vir hulle toiletpapier te skenk nie. Haweloses het ook boude.
As jy jou kleingeld van die kassiere by die supermark ontvang, moenie net “dankie” mompel terwyl jy in jou sake grawe nie. Kyk die kassiere in die oë en sê: “Baie dankie dat jy my gehelp het.” (En wees ekstra vriendelik as die kassiere onvriendelik was.)
As jy op ’n Sondagmiddag in die platteland tussen twee dorpe ry en jy sien ’n arm ou tannie wat langs die pad stap, is sy waarskynlik op pad terug na haar huis óf ná kerk óf ná werk iewers. Gee haar ’n lift. Ou tannies is feitlik nooit gevaarlik nie.
As jy elke keer dat jy met die sypaadjie langs stap een stukkie rommel optel en in die naaste vullisdrom gooi (’n tjipspakkie of ’n Coke-blikkie), gaan jy binne ’n jaar letterlik kilogramme se rommel van jou dorp se strate verwyder.
As jy ’n artikel, rubriek of boek gelees het waarvan jy hou, stuur vir die skrywer ’n boodskap om hulle te laat weet. Skrywers het ook gevoelens.
Soms doen jy iets gaafs en het beur dit ander mense op. Soms doen jy iets gaafs en beur dit jou op. In albei gevalle is dit ’n goeie ding om te doen.
**In hierdie podsending maak Ivor Price verwysing na hoe gereeld hy reis. Die podsending is voor die COVID-19-krisis opgeneem.